CELEX: E2019C0004
Language: hr
Date: 2019-02-06 00:00:00
Title: Odluka Nadzornog tijela EFTA-e br. 4/19/COL od 6. veljače 2019. o 104. izmjeni postupovnih i materijalnih pravila u području državnih potpora [2019/1008]

20.6.2019   
               
               
                  HR
               
               
                  Službeni list Europske unije
               
               
                  L 163/110
               
            
         ODLUKA NADZORNOG TIJELA EFTA-e br. 4/19/COL
         od 6. veljače 2019.
         o 104. izmjeni postupovnih i materijalnih pravila u području državnih potpora [2019/1008]
         NADZORNO TIJELO EFTA-e („Tijelo”),
         uzimajući u obzir:
         Sporazum o Europskom gospodarskom prostoru („Sporazum o EGP-u”), a posebno njegove članke od 61. do 63. i njegov Protokol 26.,
         Sporazum među državama EFTA-e o osnivanju Nadzornog tijela i Suda („Sporazum o nadzoru i sudu”), a posebno njegov članak 24. i članak 5. stavak 2. točku (b),
         budući da:
         U skladu s člankom 24. Sporazuma o nadzoru i sudu Tijelo provodi odredbe Sporazuma o EGP-u koje se odnose na državne potpore.
         U skladu s člankom 5. stavkom 2. točkom (b) Sporazuma o nadzoru i sudu Tijelo izdaje obavijesti ili smjernice o pitanjima iz Sporazuma o EGP-u, ako je to izričito predviđeno tim sporazumom ili Sporazumom o nadzoru i sudu ili ako Tijelo to smatra nužnim.
         Poglavlje o kratkoročnom osiguranju izvoznih kredita Smjernica Nadzornog tijela EFTA-e o državnim potporama (1) prestalo se primjenjivati 31. prosinca 2018.
         To poglavlje odgovara Komunikaciji Europske komisije („Komisija”) državama članicama o primjeni članaka 107. i 108. Ugovora o funkcioniranju Europske unije na kratkoročno osiguranje izvoznih kredita (2), koja se također trebala prestati primjenjivati 31. prosinca 2018.
         Komisija je 19. prosinca 2018. objavila Komunikaciju državama članicama o produljenju Komunikacije o primjeni članaka 107. i 108. Ugovora o funkcioniranju Europske unije na kratkoročno osiguranje izvoznih kredita do 31. prosinca 2020. (3).
         Komisija je produljila primjenu navedene komunikacije zbog potrebe za kontinuitetom i pravnom sigurnosti u postupanju s državnim potporama u području kratkoročnog osiguranja izvoznih kredita. Usto je datum isteka smjernica produljenjem usklađen s datumom isteka većine smjernica o državnim potporama donesenih u skladu s programom modernizacije državnih potpora. Osim toga, Komisija je zbog nedostatka kapaciteta osiguranja ili reosiguranja izvoza u Grčku odlučila produljiti privremeno izuzeće Grčke s popisa država s utrživim rizikom do 31. prosinca 2019.
         Potrebno je osigurati jedinstvenu primjenu pravila EGP-a o državnim potporama u cijelom Europskom gospodarskom prostoru u skladu s ciljem ujednačenosti utvrđenim u članku 1. Sporazuma o EGP-u. Kako bi se osigurao dosljedan pristup za sve instrumente državne potpore, uzimajući u obzir potrebu za kontinuitetom i pravnom sigurnosti u postupanju s državnim potporama u području kratkoročnog osiguranja izvoznih kredita, i kako bi se osigurala jedinstvena primjena pravila o državnim potporama u cijelom Europskom gospodarskom prostoru, poglavlje o kratkoročnom osiguranju izvoznih kredita Smjernica Tijela o državnim potporama trebalo bi se ponovno donijeti.
         Nakon savjetovanja s Europskom komisijom,
         Nakon savjetovanja s državama članicama EFTA-e,
         DONIJELO JE OVU ODLUKU:
         
            Članak 1.
            Poglavlje o kratkoročnom osiguranju izvoznih kredita Smjernica Tijela o državnim potporama ponovno se donosi s učinkom 1. siječnja 2019., uz sljedeće izmjene:
            
                        —
                     
                     
                        prva rečenica točke 40. poglavlja o kratkoročnom osiguranju izvoznih kredita Smjernica Nadzornog tijela EFTA-e o državnim potporama glasi:
                        40. Tijelo će načela utvrđena u ovim smjernicama primjenjivati do 31. prosinca 2020.;
                     
                  
                        —
                     
                     
                        Grčka će do 31. prosinca 2019. biti privremeno izuzeta s popisa država s utrživim rizikom iz Priloga poglavlju o kratkoročnom osiguranju izvoznih kredita Smjernica Nadzornog tijela EFTA-e o državnim potporama.
                     
                  
         
            Članak 2.
            Vjerodostojna je samo verzija ove Odluke na engleskom jeziku.
         
         
            Odluka je sastavljena u Bruxellesu 6. veljače 2019.
            
               
                  Za Nadzorno tijelo EFTA-e
               
               Bente ANGELL-HANSEN
               
                  Predsjednica
               
               
                  Odgovorna članica Kolegija
               
               Frank J. BÜCHEL
               
                  Član Kolegija
               
               Högni KRISTJÁNSSON
               
                  Član Kolegija
               
               Carsten ZATSCHLER
               
                  Potpisuje kao direktor za pravne i izvršne poslove
               
            
         
         
            (1)  SL L 343, 19.12.2013., str. 54., i Dodatak o EGP-u br. 71, 19.12.2013., str. 1., točka 40.
         
            (2)  SL C 392, 19.12.2012., str. 1., točka 40.
         
            (3)  SL C 457, 19.12.2018., str. 9.